text: রোহিঙ্গা ক্যাম্প ঘিরে নির্মাণ হচ্ছে কাঁটাতারের বেড়া: স্বরাষ্ট্রমন্ত্রী | ২৪ ঘণ্টা নিউজ
  হোমপেজ জাতীয় রোহিঙ্গা ক্যাম্প ঘিরে নির্মাণ হচ্ছে কাঁটাতারের বেড়া: স্বরাষ্ট্রমন্ত্রী
  কক্সবাজারে আশ্রয় নেওয়া রোহিঙ্গাদের নজরদারিতে রাখতে ক্যাম্পের চারিদিকে কাঁটাতারের বেড়া নির্মাণের কাজ চলছে বলে জানিয়েছেন স্বরাষ্ট্রমন্ত্রী আসাদুজ্জামান খান কামাল। এছাড়া ক্যাম্পের চারপাশে সিসি ক্যামেরা ও ওয়াচ টাওয়ারও স্থাপন করা হবে।
  শনিবার কোস্টগার্ডের সদর দপ্তরে আয়োজিত অনুষ্ঠানে প্রধান অতিথির বক্তব্যে এসব কথা বলেন তিনি। কোস্টগার্ডের প্রতিষ্ঠাবার্ষিকী উপলক্ষে এই অনুষ্ঠানের আয়োজন করা হয়।
  স্বরাষ্ট্রমন্ত্রী বলেন, 'রোহিঙ্গাদের নজরদারিতে রাখতে পুলিশ, র‌্যাব, বিজিবি, আনসারসহ সকল বাহিনী কাজ করছে। প্রধানমন্ত্রীর নির্দেশে রোহিঙ্গা শিবিরে কাঁটাতারের বেড়া নির্মাণের সিদ্ধান্ত হয়। ইতিমধ্যে কাজ শুরু হয়েছে। মূল উদ্দেশ্য তারা যেন শিবির থেকে বের হয়ে আমাদের জনগোষ্ঠীর সঙ্গে মিশে না যায়। এছাড়া, রোহিঙ্গাদের ওপর নজরদারি আরও বাড়াতে ওয়াচ টাওয়ার ও সিসিটিভি স্থাপন করা হবে।'
  রোহিঙ্গাদের ফেরার বিষয়ে মিয়ানমারের সঙ্গে আলোচনার বিষয়ে জানতে চাইলে আসাদুজ্জামান খান বলেন, 'মিয়ানমারের সঙ্গে আলোচনা থেমে যায়নি, আলোচনা চলছে। আশা করছি, তারা রোহিঙ্গাদের ফেরত নেবে।'
  কোস্টগার্ড প্রসঙ্গে স্বরাষ্ট্রমন্ত্রী বলেন, 'এটি একটি শক্তিশালী বাহিনীতে পরিণত হয়েছে। জাহাজ-স্পিডবোট নিয়ে সমুদ্রসীমায় চোরাচালন রোধ, অবৈধ মৎস্য আহরণ প্রতিরোধসহ বিভিন্ন অপরাধ নিয়ন্ত্রণে বাহিনীটি কাজ করে যাচ্ছে। পরিবেশ সুরক্ষার জন্যও কোস্টগার্ড কাজ করে যাচ্ছে।'
  এ সময় কোস্টগার্ড সদস্যদের সততা ও পেশাদারিত্বের সঙ্গে দায়িত্ব পালনের আহ্বান জানান মন্ত্রী। অনুষ্ঠানে বিভিন্ন ক্ষেত্রে অবদানের জন্য ২০ জনকে কোস্ট গার্ড পদক দেয়া হয়।